‘બૈજુ બાવરા’એ નવો ઈતિહાસ સર્જ્યો. ગઈ કાલ સુધી વીર ઘટોત્કચ, હનુમાન પાતાલ વિજય, ગણેશ મહિમા અને લક્ષ્મી નારાયણ જેવી પૌરાણિક-ધાર્મિક ફિલ્મોની બી ગ્રેડની હીરોઈન ગણાતી મીનાએ ‘બૈજુ બાવરા’માં પ્રાણ રેડ્યા. એ જ સમયગાળામાં ફિલ્મફેર એવૉર્ડ શરૂ થયેલાં. એ જેન્યુઈન એવૉર્ડ હતા. પૈસા આપીને ખરીદાતા નહોતા અને મીનાનું એવૉર્ડ ખરીદવાનું ગજું પણ નહોતું. ૧૯૫૩નો પહેલવહેલો ફિલ્મફેર એવૉર્ડ ‘બૈજુ બાવરા’ માટે મીનાકુમારીને મળ્યો. રાતોરાત એ મોખરાની હીરોઈન બની ગઈ. પછીના વરસે ૧૯૫૪માં સામાજિક ફિલ્મ ‘પરિણીતા’ માટે ફરી એને ફિલ્મફેર એવૉર્ડ મળ્યો. પછી તો મીનાકુમારીએ પાછું વાળીને કદી જોયું નહીં. ત્યાર બાદ તો એને ઘણા એવૉર્ડ મળ્યા.